zdolal, meral 235 centimetrov a vážil 97 kilogramov. O tomto úlovku sme už v Korzári písali. Juraj Hricko sa vďaka nemu stal známy aj širšej verejnosti. Rybári ho však poznajú už roky. Zvlášť tí, ktorí s obľubou chytajú na Domaši, ktorá bola tento rok skutočným rybárskym rajom. Juraj Hricko je už síce na dôchodku, no stále robí hospodára na vodnej nádrži Domaša a vedúceho rybárskej stráže. Rybárčine sa venuje vyše 30 rokov, no jeho rybársky učiteľ Imrich Vaško tvrdí, že chytá ryby od roku 1965.
"Na vine všetkému je inžinier Imro Vaško, ktorý je mojím rybárskym učiteľom. Prežili sme spolu pri vode krásne chvíle, boli aj všelijaké štramácie. To je na dlhé rozprávanie," prezradil nám J. Hricko, od ktorého sme sa napokon nejaké-tie zážitky z rybačky predsa len dozvedeli. "Mal som nové háčiky dovezené z Fínska. Odložil som ich do pohára a pripravoval si udice na preteky. Kedysi som totiž ´plaváčkaril´. Moja pani manželka nevedela o tom, že mám háčiky v pohári, umyla ho a háčiky ostali v sifóne. Moja reakcia bola príliš prudká, že som o ne prišiel. Ona mala viac duchaprítomnosti ako ja, odskrutkovala sifón, podala mi háčiky s tým, že nemám ani chodiť domov, ak tú súťaž nevyhrám. Vyhral som."
Nebola to jediná súťaž, ktorú J. Hricko úspešne absolvoval. Bol reprezentantom ČSFR, v roku 1995 viedol slovenskú reprezentáciu v Írsku na muškárskych pretekoch. Tvrdí, že nikdy nebol nejakým rekordmanom. No dlhoročné úsilie sa mu vyplatilo a rybárska šťastena mu toto leto dopriala uloviť vskutku parádneho sumca.
Ako sme už písali, trofej symbolicky venoval už nebohej legende rybárov Adolfovi Janíškovi. "Už som funkcionárčil, robil predsedu, no keď ma zobral na Latoricu, tak som bol poslušný učeň. Umýval som kotlíky a podobne, aby ma nabudúce zobral znova."
Z úlovku mal rovnakú radosť ako Juraj Hricko aj jeho "učiteľ" Imrich Vaško. O svojom zverencovi sa vyjadril, že bol učenlivým žiakom. "Okukal som to, ako sa to robí. Naučil som sa napríklad to, že najlepším narodeninovým darčekom je doniesť pripravenú rybu a vínko," smeje sa rybár Hricko, ktorý priznáva, že jeho manželka to s ním, ako fanatikom, nemala ľahké. No postupne si zvykla, napokon, rybačka nie je práve najhorší koníček. Pousmial sa, že manželke rybačka príliš nevoňala, to skôr rybacie bály.
Aj v kuchyni si radšej upravuje rybu sám, manželke prenecháva iné jedlá. Na rozdiel od iných rybárov on sám má ryby rád nielen vo vode či na udici, ale aj na tanieri. Jeho kuchárske umenie okúsili už viacerí a nikto sa nesťažoval.
Rybičky má aj doma v akváriu hneď pod vypreparovanými hlavami trofejných úlovkov. Traja, dnes dospelí synovia manželov Hrickovcov sa tiež potatili, aj keď v súčasnosti chodia na ryby menej ako za mladi. "Nikdy som nebol rekordérom, to sa mi ani nesnívalo. Prajem každému z nás aby ma prekonal," podotkol Juraj Hricko, pričom ulovený sumec sa stal veľkou výzvou pre jeho synov, aby svojho otca - rekordéra prekonali...